Bilkis Dadi

**Bilkis Bano** (født 1938), bedre kjent som **Bilkis Dadi** («Dadi» betyr «bestemor» på urdu), er en indisk aktivist. Hun sto i spissen for protestene mot Lov om endring av statsborgerskap, 2019 vedtatt av Indias regjering. Hun fikk nasjonal og internasjonal dekning under Shaheen Bagh-protesten i Dehli. For sin rolle i Shaheen Bagh-protesten ble hun oppført på listene Time 100 og 100 Women (BBC) i 2020. Hun ble kåret til «Årets kvinne» i The World's 500 Most Influential Muslims for 2020.

## Liv og virke
Bilkis ble født 1. januar 1938 i Kurana, en stor landsby i distriktet Hapur i Uttar Pradesh. Sammen med sine tre søstre vokste hun opp i en bondefamilie, og hadde en «normal og god barndom». Hun fikk ingen formell utdannelse og vokste opp med å lese Koranen. Hun ble gift 14 år gammel, men flyttet ikke til sine svigerforeldre før hun var 18, der fødte hun sitt første barn to år senere. Det kanadisk-amerikanske magasinet *Vice* oppsummerer livet hennes med å skrive: «Hun tilbrakte livet sitt med å oppdra sine seks barn, drive gårdsdrift og oppdrett av kveg». Mannen hennes døde da hun var tidlig i 70-årene, og hun har siden bodd i nabolaget Shaheen Bagh i South Delhi, med sine svigerdøtre og barnebarn.

Bilkis begynte å protestere da regjeringen til den indiske statsministeren Narendra Modi i desember 2019 vedtok loven om endring av statsborgerskap, som kunne hindre muslimer i å få statsborgerskap i landet. I tre måneder satt hun sammen med sine to venner, Asma Khatoon (90) og Sarwari (75), og hundrevis av muslimer, under et overbygd telt i nabolaget Shaheen Bagh, og blokkerte en hovedvei i Delhi. Bilkis og hennes to venner ble da kjent som Dadiene (bestemødrene) av Shaheen Bagh. De andre kvinnene fra Bilkis' familie deltok også i protesten etter tur. Bilkis selv gikk ikke glipp av en eneste dag av protesten, hun trosset vinterkulden og satt der daglig fra klokken åtte om morgenen. Protesten startet som en reaksjon på politivold ved universitetet Jamia Millia Islamia i nærheten av Shaheen Bagh.

I et intervju publisert på nyhetssiden *Livemint* sa hun at det er ideen om et pluralistisk India som hun og hennes avdøde ektemann vokste opp med, som hun kjemper for, mot alle odds. Bilkis forsøkte også å delta i Bondeprotestene i India 2020–2021, men ble eskortert bort av politiet, angivelig på grunn av hennes egen sikkerhet med tanke på hennes alder og koronapandemien. På et arrangement hos *Press Club of India* uttrykte hun solidaritet med bøndene som protesterte mot de nye jordbrukslovene, og krevde også løslatelse av studenter, som for tiden var fengslet. Mange nyhetskanaler, inkludert de høyreekstreme nyhetskanalene *OpIndia* og *Zee News*, har kritisert henne og kalt henne et skalkeskjul for radikale og separatistiske elementer og en «sympatisør av anti-indiske krefter».

## Anerkjennelse
23. september 2020 ble hun inkludert på Time (magasin) sin liste over de 100 mest innflytelsesrike personene i 2020, i profilen beskrev journalisten og forfatteren Rana Ayyub henne som «de marginalisertes stemme». I november 2020 satte BBC henne på listen over 100 inspirerende og innflytelsesrike kvinner fra hele verden for 2020. BBC siterte henne: «Kvinner bør føle seg bemyndiget til å gå ut av hjemmene sine og heve stemmen sin, spesielt mot urettferdighet. Hvis de ikke forlater hjemmene sine, hvordan kan de da vise frem styrken sin?». Den indiske avisen Business Standard inkluderte Bilkis på en liste med 12 kvinner som var med på å forme året 2020. Bilkis ble i 2020 tildelt Quaid Millat-prisen for ærlighet i politikk og offentlig liv, sammen med den landsomfattende indiske fredskampanjen Karwan-e-Mohabbat. Hun ble omtalt i 2021-utgaven av *The Muslim 500: The World's 500 Most Influential Muslims*, som kåret henne til «Årets kvinne».

## Referanser